የኢሕአዴግ ሥራ አስፈጻሚ ኮሚቴ የአልጄርሱ ስምምነት ሙሉ በሙሉ ተግባራዊ እንዲሆን ወሰነ
የኢትዮጵያ ሕዝቦች አብዮታዊ ዴሞክራሲያዊ ግንባር የአልጀርሱ ስምምነትና የድንበር ኮሚሽኑ ውሳኔ ሙሉ በሙሉ ተግባራዊ እንዲደረግ ወሰነ፡፡የሥራ አስፈጻሚ ኮሚቴው ባወጣው መግለጫ፣ ‹‹በጥቅም ብቻ ሳይሆን በደም ለተሳሰሩት የሁለቱ አገር ሕዝቦች የጋራ ጥቅም ሲባል የኢትዮጵያ መንግሥት የአልጀርሱን ስምምነትና የድንበር ኮሚሽኑን ውሳኔ ሙሉ ለሙሉ ተቀብሎ ተግባራዊ ለማድረግ የወሰነና ለተግባራዊነቱ ያለማመንታት በቁርጠኝነት የሚሠራ መሆኑን ለመግለጽ ይፈልጋል፤›› ብሏል፡፡የሥራ አስፈጻሚውም ካስተላለፋቸው ውሳኔዎች መካከል፣ የመንግሥት የልማት ድርጅቶች ሙሉ በሙሉ ወይም በከፊል በአክሲዮን ሽያጭ ወደ ግል ዘርፍ እንዲተላለፉ ወስኗል፡፡ እነዚህም የባቡር፣ የኢንዱስትሪ ፓርክ፣ የሆቴልና የተለያዩ የማኑፋክቸሪንግ ድርጅቶችን ያጠቃልላል፡፡ሥራ አስፈጻሚው ትልቅ የፖሊሲ ለውጥ ያደረገበትን ውሳኔ የሚያመላክተው ሌላኛው ውሳኔ፣ ኢትዮ ቴሌኮም፣ የኢትዮጵያ አየር መንገድ፣ የኢትዮጵያ ኤሌክትሪክ ኃይል ማመንጫዎችና የባሕር ትራንስፖርትና አገልግሎት ድርጅት ትልቁን የአክሲዮን ድርሻ መንግሥት እንዲይዝ፣ ቀሪውን የአክሲዮን ድርሻ የአገር ውስጥና የውጭ ባለሀብቶች እንዲይዙት እንዲደረግም ወስኗል፡፡